Ana Vincek rođena je 24. rujna 1936. godine u Seocu u općini Nova Kapela, Republika Hrvatska. Godine 1961. završila je studij na Filozofskom fakultetu u Zagrebu i stekla zvanje profesora hrvatskoga jezika i ruskog jezika. Od studenoga 1961. godine radi neprekidno kao učiteljica hrvatskog jezika u osnovnoj školi. Prvo radno mjesto joj je u Novoj Kapeli, a od 1.rujna 1962. godine pa sve do svojeg umirovljenja 2001. godine, službuje u Osnovnoj školi Janka Leskovara u Pregradi kao učiteljica hrvatskoga jezika i u dva mandata kao ravnateljica škole: od 1971. do 1974. i od 1984. do 1991.godine.

Tijekom rada, osim aktivnog pristupa nastavi, kvalitetno je radila izvannastavne aktivnosti za što je primila brojna zapažena priznanja, zahvale i diplome:

Kaj u riječi, pjesmi – godina 1992.,1993.,1995.,1996., 1997.

Lidrano, 1993.g. (za školski list i stvaralački rad za županijske susrete te za državni susret u Čakovcu).

Lidrano 1996. g. (za literarne radove, samostalne recitacije za županijske susrete te za državni susret u Dubrovniku).

Na županijskom susretu Lidrano 1997.g. literarni rad ulazi u predložene za državnu smotru.

Dva puta (1994. i 1999. godine) učenica Ane Vincek osvaja 2. nagradu na natječaju „Dani Ksavera Šandora Đalskog“ – boravak u Crikvenici.

Sudjelovala je u radu županijskih povjerenstava za provođenje natjecanja u poznavanju hrvatskoga jezika, Europa u školi i drugih.

Njezini učenici su na natjecanju u poznavanju hrvatskog jezika kontinuirano postizali vrlo dobre rezultate.

Za kvalitetan i zapažen rad Ana Vincek promaknuta je 28.svibnja 1999. godine u zvanje učitelja savjetnika.

U prvoj polovici 1980.g. u suradnji s tadašnjom ravnateljicom Srednje škole Krapina gospođom Marijom Vincelj, gospođa Ana Vincek inicirala je pokretanje područnih odjela Srednje škole Krapina u kojima je jedno vrijeme predavala hrvatski jezik i povijest umjetnosti.

Osim u nastavi, zapaženi doprinos dala je vanškolskom radu. Ana Vincek bavila se uključivanjem učenika u tehničku komunikaciju. 1967. godine sudjelovala je u uspostavljanju školske radiostanice i uključivanju učenika u njezin rad. Ovo sredstvo komunikacije postaje efikasno i interesantno te se emitiraju obrazovni, odgojni i zabavni sadržaji namijenjeni mladeži. Učenike je uključivala i u rad Radiokluba „August Cesarec“ Pregrada gdje su oni kvalitetno provodili svoje slobodno vrijeme stičući znanja i razvijajući primjerenu razinu vještine komuniciranja. Vodila je nekoliko radioamaterskih tečajeva i u više mandata bila predsjednica Radiokluba. Godine 1994. Ana Vincek bila je jedan od osnivača Zajednice tehničke kulture Krapinsko-zagorske županije.

Za svoj rad na ovom području primila je prek 300 domaćih i svjetskih povelja, priznanja i diploma od kojih vrijedi navesti neke:

-Worked All Germany Contest 1993. (Njemačka)

-Certificate od Performance UBA Contest CW, 1996. (Belgija)

-All Asian DX Contest, 1996. (Japan)

- Japan Internacional DX Contest, 1996. (Japan)

-CQ The Radio Amateurs Journal, 1996. (SAD)

-Interncional Contest Award, 1997. (ARRL, SAD)

Ana Vincek je zaključno s 1999. godinom objavila više od stotinu tekstova u časopisu Tehnička kultura i Radio HRS.

Za rad s mladima na ovom vanškolskom području Ana Vincek je primila za 1998. godinu Povelju o Godišnoj nagradi Hrvatske zajednice tehničke kulture, a 2011. godine i Prvu Nagradu Zajednice tehničke kulture Krapinsko-zagorske županije za životno djelo.

Zbog naročitog isticanja među prosvjetnim djelatnicima, zapaženih postignuća u teoretskom i praktičnom radu u odgoju i obrazovanju i uživanja ugleda uzorne prosvjetne djelatnice, čestita i vrijedna čovjeka i građanina, Ministarstvo prosvjete i športa dodijelilo joj je Državnu „Nagradu Ivan Filipović“ za 1999. godinu.

Za izniman doprinos razvoju i unapređivanju tehničkog odgoja i obrazovanja građana Republike Hrvatske, posebno mladih, uz pomoć izvanškolskih i izvannastavnih aktivnosti u prirodoslovnim, tehničkim i drugim znanstvenim područjima kojima se razvijaju sposobnosti, znanje i vještine za znanstveno-tehničko i radno stvaralaštvo te ostvaruje tehničko opismenjivanje, osposobljavanje i usmjeravanje za izbor zanimanja u području prirodoslovlja i tehnike dodijeljena joj je 2001. godine  **Godišnja nagrada „Faust Vrančić"** .

Gospođa Ana Vincek cijeli se svoj radni vijek isticala među prosvjetnim djelatnicima po zapaženim postignućima u teoretskom i praktičnom radu u odgoju i obrazovanju, a sve svoje nastavno, izvannastavno i izvanškolsko vrijeme posvetila je djeci i mladeži s ljubavlju.

Zbog toga joj danas izražavamo svoje duboko poštovanje i zahvalnost .

Njezinom sinu, obitelji i prijateljima izražavamo iskrenu sućut.

Neka joj je vječna slava i hvala.